
PËR DISA NDRYSHIME DHE SHTESA NË LIGJIN NR. 9357, DATË 17.3.2005, “PËR STATUSIN E PUNONJËSIT TË SHËRBIMIT INFORMATIV TË SHTETIT”,
TË NDRYSHUAR

Në mbështetje të neneve 81 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 9357, datë 17.3.2005, “Për statusin e punonjësit të Shërbimit Informativ të Shtetit”, të ndryshuar, bëhen këto ndryshime dhe shtesa:

Neni 1

Pika 2 e nenit 3 shfuqizohet.

Neni 2

Në nenin 4 bëhen këto ndryshime dhe shtesa:
1. Në fund të shkronjës “b” shtohen fjalët “brenda dhe jashtë vendit”.
2. Në shkronjën “f” fjalët “i Shërbimit Informativ Ushtarak” zëvendësohen me fjalët “në strukturat e inteligjencës së mbrojtjes”.
 	3. Pas shkronjës “f”, shtohet shkronja “g” me këtë përmbajtje:
“g) koha si punonjës në struktura të veçanta në SHISH. Procedura për njohjen e vjetërsisë në punë përcaktohet me vendim të Këshillit të Ministrave.”.

Neni 3

Në pikën 4, të nenit 5, fjalët “botohet në dy gazeta kombëtare me tirazh të madh” zëvendësohen me fjalët “publikohet në faqen zyrtare të SHISH-it”.

Neni 4

Neni 6 ndryshohet si më poshtë:


“Neni 6
Kursi bazë

1. Në Shërbimin Informativ të Shtetit organizohet kursi bazë për formimin profesional të punonjësve.
2. Shtetasi, i cili pranohet në Shërbimin Informativ të Shtetit për t’u trajnuar në kursin bazë, ndërpret marrëdhëniet me Shërbimin nëse gjatë periudhës së trajnimit vlerësohet se nuk ka aftësitë e nevojshme për kryerjen e detyrave.
3. Marrëdhëniet ndërpriten me urdhër të drejtorit të Shërbimit Informativ të Shtetit pas propozimit të drejtorit të njësisë përgjegjëse për zhvillimin e kursit bazë apo të njësisë së ngarkuar me shqyrtimin e rastit.
4.	 Kursanti që nuk paraqitet në detyrë pas emërimit dhe bën kërkesë për lirim nga Shërbimi pa shkaqe të justifikuara, brenda periudhës së provës, paguan të plota pagën dhe shpenzimet e bëra për trajnimin e tij. Mënyra e përllogaritjes së shpenzimeve përcaktohet me urdhër të drejtorit të Shërbimit Informativ të Shtetit.”.

Neni 5

Në nenin 7, bëhen këto ndryshime dhe shtesa:
 	1. Titulli i nenit ndryshohet dhe bëhet: “Emërimi dhe periudha e provës”.
2. Në fillim të pikës 1, shtohet fjalia me këtë përmbajtje:
“Emërimi në detyrë është momenti i fillimit të marrëdhënies së punës për punonjësit e SHISH-it.”.
3. Në fjalinë e fundit të pikës 1, pas fjalëve “periudhës së provës”, shtohen fjalët “si dhe trajtimi financiar i mentorit”.
4. Në fund të pikës 1, shtohet fjalia me këtë përmbajtje:
“Trajtimi financiar i mentorit përcaktohet me vendim të Këshillit të Ministrave.”.
5. Në pikën 2, fjalët “e eprorit direkt” zëvendësohen me fjalët “e njësisë strukturore përkatëse”.
6. Në shkronjën “c”, të pikës 2, pas fjalës “kur”, shtohen fjalët “sipas procedurave përkatëse” dhe fjalia “Paaftësia duhet të konfirmohet nga njësia e ngarkuar me funksionet e inspektimit” shfuqizohet.

Neni 6

Në nenin 9 bëhen këto shtesa dhe ndryshime:
1. Në fund të pikës 1 shtohet fjalia “Vlerësimi i punës bëhet edhe me kërkesën e punonjësit.”.
2. Në pikën 2, fjalët “të cilësisë dhe shpejtësisë” shfuqizohen.

Neni 7

[bookmark: _GoBack]Në fund të pikës 1, të nenit 10, shtohen fjalët “për nivelin e lartë drejtues dhe “mirë” ose “shumë mirë” për nivelet e tjera.”.

Neni 8

Në nenin 11, bëhen këto shtesa dhe ndryshime:
1. Në pikën 1, pas fjalës “ punonjësit ”, shtohen fjalët “jashtë vendbanimit” dhe në fund të fjalisë shtohen fjalët “për një periudhë deri në tre vjet”.
2. Pika 3, ndryshohet si më poshtë:
“3. Punonjësi, i cili transferohet jashtë vendbanimit, përfiton:
a) rimbursimin e plotë të shpenzimeve të transferimit të tij dhe/ose të familjes;
b) kompensimin për qira banese të akomodimit të tij dhe/ose të familjes, kur ai ose ndonjë pjesëtar i familjes nuk ka banesë në pronësi në vendin e ri të punës; ose
c) kompensimin për udhëtim.
Emërimi jashtë vendbanimit do të konsiderohet transferim për efekt të kësaj pike.
Masa dhe mënyrat e kompensimit përcaktohen me vendim të Këshillit të Ministrave.”.


Neni 9

Në nenin 12, bëhen këto ndryshime:
1. Shkronja “a”, e pikës 1, ndryshohet, si më poshtë:
“a) për një periudhë nga 3 (tre) deri në 9 (nëntë) muaj në vit për mbarëvajtjen e punës, për përfundimin e procesit të një çështjeje të veçantë ose në raste të mbingarkesës së krijuar në një njësi strukturore”.
2. Shkronja “b” shfuqizohet.

Neni 10

Në fund të shkronjës “e”, të pikës 1, të nenit 13, shtohen fjalitë me këtë përmbajtje:
“Në rastet e trajnimit afatgjatë nga Shërbimi për një periudhë mbi gjashtë muaj, brenda dhe jashtë vendit, punonjësi është i detyruar të qëndrojë në SHISH 2 (dy) vjet pas kryerjes, në të kundërt kthen pagën dhe shpenzimet e trajnimit. Mënyra e përllogaritjes së shpenzimeve përcaktohet me urdhër të drejtorit të SHISH-it.”.

Neni 11

Pika 5, e nenit 23, shfuqizohet.

Neni 12

Në fund të pikës 1, të nenit 29, shtohet fjalia “Shpërblimi përballohet nga fondi i veçantë i krijuar nga ana e Shërbimit Informativ të Shtetit.”.

Neni 13

Neni 35, ndryshohet si më poshtë:

“Neni 35
Mbrojtja e veçantë ligjore

1. Punonjësi i Shërbimit Informativ të Shtetit ose individi që merr pjesë në operacione të fshehta të këtij Shërbimi, mund të përdorë identitet të dyfishtë në mënyrë të përkohshme, me qëllim garantimin e sigurisë së operacionit.
2. Procedurat për pajisjen, mbajtjen dhe përdorimin e identitetit të dyfishtë përcaktohen me udhëzim të përbashkët të drejtorit të Shërbimit Informativ të Shtetit dhe të ministrit përgjegjës për rendin dhe sigurinë publike.
3. Kur individit ose punonjësit të Shërbimit Informativ të Shtetit, që merr pjesë në operacione të fshehta dhe përdor identitet të dyfishtë, për shkak të detyrës ose bashkëpunimit i kërcënohet jeta, shëndeti, familja apo prona, i garantohet mbrojtje e veçantë ligjore me urdhër të drejtorit të Shërbimit Informativ të Shtetit.”.

Neni 14

Në fund të nenit 39, shtohen	 fjalët “bazuar në marrëveshjen ndërmjet titullarëve”.

Neni 15
 
Në nenin 45, bëhen këto ndryshime dhe shtesa:
1. Shkronja “c” ndryshohet si më poshtë:
“c) përmbush kriteret për pension të parakohshëm dhe kërkon të largohet nga ky Shërbim;”.
2. Në shkronjën “dh”, fjalët “të mbështetura edhe nga njësia e ngarkuar me funksionet e inspektimit” hiqen.
3. Pas shkronjës “e”, shtohen shkronjat “f” dhe “g”, me këtë përmbajtje: 
“f) cenohet kushti i sigurisë;
g) mosparaqitja në detyrë pa shkaqe të arsyeshme për 7 (shtatë) ditë pune.”.

Neni 16

Në nenin 50 fjalët “10 ditë” zëvendësohen me fjalët “5 ditë”.

Neni 17

Në nenin 54, bëhen këto shtesa dhe ndryshime:
1. Në fund të pikës 1, shtohen fjalët “dhe kur ndaj tij merret masa disiplinore e përjashtimit nga Shërbimi.”.
2. Pika 2, ndryshohet si më poshtë:
“2. Punonjësi i SHISH-it, në rastet kur ndaj tij merret masa disiplinore e përjashtimit nga Shërbimi, ka të drejtë të ankohet pranë Komisionit të Disiplinës, sipas përcaktimeve të bëra në këtë ligj.”.

Neni 18
Nxjerrja e akteve nënligjore

1. Ngarkohet Këshilli i Ministrave që brenda 6 (gjashtë) muajve nga hyrja në fuqi e këtij ligji të nxjerrë aktet nënligjore në zbatim të dispozitave të ndryshuara, përkatësisht të nenit 4, shkronja “g”, nenit 7, pika 1, dhe nenit 11, pika 3.
2. Ngarkohen drejtori i Shërbimit Informativ të Shtetit dhe ministri përgjegjës për rendin dhe sigurinë publike që brenda 6 (gjashtë) muajve nga hyrja në fuqi e këtij ligji të nxjerrin udhëzimin e përbashkët në zbatim të nenit 35, pika 2, të ndryshuar me këtë ligj.
3. Ngarkohet drejtori i Shërbimit Informativ të Shtetit që brenda 3 (tre) muajve nga hyrja në fuqi e këtij ligji të nxjerrë aktet nënligjore në zbatim të nenit 6, pika 4, nenit 13, pika 1, germa “e”, dhe nenit 35, pika 3, të ndryshuar me këtë ligj.

Neni 19
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

KRYETAR
Gramoz Ruçi

Miratuar në datën 23.7.2020









4

